**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Βορείου Αιγαίου .**

**Τηλ.:** 6974055854, **fax:** 2674022211 **web site:** www.eakp.gr, **email:** **info@eakp.gr**

 **Μυτιλήνη 12 Σεπτεμβρίου 2018**

 **Προς: Κο Διοικητή ΠΕ.ΠΥ.Δ. Β. Αιγαίου Αρχιπύραρχο Κουτσούκο Διονύσιο**

 **Κοιν.: Κα Υπουργό Προστασίας του Πολίτη Όλγα Γεροβασίλη**

 **Κα Υφυπουργό Προστασίας του Πολίτη Κατερίνα Παπακώστα**

 **Κο Αρχηγό Πυροσβεστικού Σώματος Βασίλειο Ματθαιόπουλο**

 **Κο Διοικητή Π.Υ. Σάμου Πύραρχο Ραγκαβά Δημοσθένη**

 **Μέλη της Ε.Υ.Π.Σ. Βορείου Αιγαίου**

**ΣΥΝΘΗΚΕΣ ΕΡΓΑΣΙΑΣ ΚΑΙ ΕΛΛΙΠΗΣ ΔΙΟΙΚΗΤΗΣ ΜΕΡΙΜΝΑΣ ΚΑΤΑ**

**ΤΗΝ ΚΑΤΑΣΒΕΣΗ ΤΗΣ ΠΥΡΚΑΓΙΑΣ ΣΤΗ ΣΑΜΟ**

**Κύριε Διοικητή**

Όπως ενημερωθήκαμε από τους συναδέλφους που συμμετείχαν στην κατάσβεση της πυρκαγιάς στη Σάμο, από την πρώτη ώρα δημιουργήθηκαν ορισμένα προβλήματα που αφορούν τις συνθήκες εργασίας των υπαλλήλων.

Συγκεκριμένα:

* Οι συνάδελφοι οι οποίοι κλήθηκαν να συνδράμουν στην κατάσβεση της πυρκαγιάς από την ηπειρωτική Ελλάδα, κατέφθασαν με το πλοίο της γραμμής περί τις 15:30 το μεσημέρι και περίπου μία ώρα μετά ανέλαβαν υπηρεσία χωρίς να υπάρχει επαρκής χρόνος ξεκούρασης, αφού η υπηρεσία δεν εξασφάλισε καμπίνες για το σύνολο των υπαλλήλων, για το πολύωρο ταξίδι από τον Πειραιά στην Σάμο. Επίσης κατά τη διαμονή τους στο νησί οι υπάλληλοι φιλοξενήθηκαν σε χώρους στρατοπέδων.
* Οι αλλαγές των πληρωμάτων σε κάποιες περιπτώσεις ξεπερνούσαν και τις 30 ώρες και χωρίς οι συνάδελφοι να έχουν την δυνατότητα να ξεκουραστούν στα σπίτια τους, αλλά να εκτελούν υπηρεσία επιφυλακής εντός των εγκαταστάσεων της υπηρεσίας μετά την αποδέσμευση τους από το συμβάν.
* Υπήρξαν ακόμη και προβλήματα με τη διοικητική μέριμνα η οποία μέχρι την Κυριακή το βράδυ δεν είχε φτάσει σε όλα τα πληρώματα και ενώ λύθηκε άμεσα μετά από παρέμβαση μας προς τον κύριο διοικητή της Π.Υ. Σάμου, την επόμενη μέρα υπήρξε μεγάλη καθυστέρηση στην διανομή τροφίμων.

Όλα τα παραπάνω είναι μια ακόμη επιβεβαίωση των τεράστιων ελλείψεων σε προσωπικό και της υποχρηματοδότησης του Π.Σ., σε βάρος των πυροσβεστών και της πυρασφάλειας της χώρας μας. Η συγκεκριμένη κατάσταση δεν είναι ένα μεμονωμένο περιστατικό, αλλά αφορά σχεδόν στο σύνολο τις μεγάλες δασικές πυρκαγιές όπου πυροσβέστες αναγκάζονται να μετακινηθούν εκατοντάδες χιλιόμετρα μακριά, να εργάζονται με εξαντλητικά ωράρια και πολλές φορές νηστικοί.

**Κύριε διοικητή,** ζητάμε από σας να μεριμνήσετε ώστε να εξασφαλιστούν για το σύνολο των συναδέλφων όσο το δυνατόν καλύτερες συνθήκες εργασίας και ανάπαυσης, ώστε να διασφαλιστεί η υγεία και η ασφάλεια τους, καθώς και να παρέμβετε για να μπορέσουν όλοι οι συνάδελφοι που μετακινήθηκαν να επιστρέψουν στην έδρα τους έχοντας δυνατότητα ξεκούρασης σε καμπίνες.

**Για την Ε.Α.Κ.Π.**

**Τα μέλη του Δ.Σ. της Ε.Υ.Π.Σ. Βορείου Αιγαίου**

**Παράλαιμος Λευτέρης – Τσαχάς Γιώργος**